༈མགོན་པོ་ཚེ་ཡི་བདག་པོའ་ིཚོགས་འཁོར་གྱི་ཆོ་ག་ཀུན་བཟང་དགའ་སྟོན་ཞེས་བྱ་བ་མགོན་དཀར་ནག་གཉིས་ལའང་སྦྱར་ཆོག་པ་བཞུགས་སོ།  ། གང་གི་ཐུགས་རྗེའི་བུམ་པ་བཟང་པོ་ལས།  ། ཚེ་ཡི་དངོས་གྲུབ་བདུད་རྩིའི་རྒྱུན་འཇོ་
བས།  ། འཆི་མེད་དགའ་སྟོན་སྩོལ་མཛད་མགོན་པོ་ལ།  ། བཏུད་ནས་དེ་ལ་ཚོགས་མཆོད་འབུལ་ཚུལ་
འགོད།  ། འདིར་ཚེ་བདག་མགོན་པོའ་ིཚོགས་འཁོར་བྱ་བར་འདོད་པས།  ཤ་ཆང་གཙོ་བོར་གྱུར་པའི་ཚོགས་རྫས་དང་། རྣལ་འབྱོར་གྱི་ཡོ་བྱད་རྣམས་འདུ་བྱས་ལ།  ཡི་དམ་གྱི་བདག་བསྐྱེད་དང་།  མགོན་པོ་འདི་ཉིད་ཀྱི་ཆོ་ག་རྫོགས་བར་བཏང་། ཚོགས་རྫས་ནང་མཆོད་ལྟར་དང་།  མཆོད་པ་བྱིན་རླབས་སྤྱི་ལྟར་བྱས་ལ་ནམ་མཁའ་མཛོད་ཀྱི་སྔགས་དང་།  སྔགས་དྲུག་ཕྱག་རྒྱ་དྲུག་གིས་ཀྱང་བྱིན་གྱིས་བརླབ།  གནས་དང་ཡོ་བྱད་བྱིན་གྱིས་བརླབ་པ་ནི།  ཨེ་མ་ཧོ།  ཡེ་ཤེས་ཆེན་པོའ་ིརྨད་
བྱུང་རོལ་པ་ལས།  ། ལེགས་འོངས་ངོ་མཚར་བཀོད་པའི་གཞལ་ཡས་ཁང་།  ། ཕྱི་ནང་སྣ་ཚོགས་མཆོད་
པའི་སྤྲིན་སྤྲོ་བའི།  ། བཞིན་འཛུམ་སྒེག་པའི་ཉམས་ལྡན་ལྷ་མོའ་ིཚོགས།  ། དྲུག་ལྡན་གླུ་དབྱངས་ལེན་
པས་ཀུན་ཏུ་དཀྲིགས།  ། ཟག་མེད་ཡེ་ཤེས་ངོ་བོར་འབྱམས་ཀླས་པའི།  ། དག་པའི་བརྟན་གཡོ་ཅིར་
ཡང་འཆར་བ་ཡི།  ། ཕུན་ཚོགས་འདོད་དགུའི་འབྱོར་པ་རྒྱས་པར་གྱུར།  ། ཚོགས་ཀྱི་མགྲོན་སྤྱན་འདྲེན་པ་ནི།  ཐུགས་རྗེ་བདག་ཉིད་རྩ་བརྒྱུད་བླ་མ་དང་།  ། ཡི་དམ་ལྷ་ཚོགས་སྐྱབས་གནས་དཀོན་མཆོག་གསུམ།  ། དཔའ་བོ་མཁའ་འགྲོ་ཆོས་སྐྱོང་སྲུང་མའི་ཚོགས།  ། སྤྱན་འདྲེན་མཆོད་པའི་གནས་འདིར་གཤེགས་སུ་གསོལ།  ། ཤར་ལྷོ་བསིལ་བ་ཚལ་གྱི་དུར་ཁྲོད་ནས།  ། མྱུར་མཛད་ཡེ་ཤེས་མགོན་པོ་ཚེ་ཡི་
150
བདག། མཁའ་འགྲོ་དམ་ཅན་རྒྱ་མཚོའི་འཁོར་དང་བཅས།  ། འདིར་གཤེགས་ཚོགས་ཀྱི་ཞིང་དུ་
བཞུགས་སུ་གསོལ།  ། ལྷ་ཀླུ་གཞི་བདག་བགེགས་རིགས་ལན་ཆགས་སོག།  ། ཚོགས་ཀྱི་མགྲོན་དུ་
འདུས་པ་ཇི་སྙེད་རྣམས།  ། རང་རང་ཇི་ལྟར་འོས་པའི་ཁྲི་སྟན་ལ།  ། དགའ་མགུ་རངས་པའི་ཚུལ་གྱིས་
འཁོད་པར་གྱུར།  ། མཆོད་པ་ནི།  ཧཱུཾ༑  ལྷུན་གྲུབ་བདེ་བ་ཆེན་པོའ་ིརྣམ་རོལ་ལས།  ། སྣང་སྟོང་དབྱེར་མེད་
ཀུན་བཟང་མཆོད་པའི་རྫས།  ། རྒྱ་དང་ཕྱོགས་སུ་མ་ཆད་རབ་འབྱམས་ཞིང་།  ། ཏིལ་གྱི་གང་བུ་བཞིན་
དུ་ཡོངས་བཀང་སྟེ།  ། དྲུག་ཅུ་རྩ་བཞིའི་སྒྱུ་རྩལ་ལ་མཁས་ཤིང་།  ། མཛེས་སྡུག་ལང་ཚོའི་རྒྱན་གྱིས་
ངོམས་པ་ཡི།  ། འདོད་ཡོན་ལྷ་མོའ་ིཚོགས་ཀྱིས་བསྟབ་པ་ལས།  ། མགྲོན་རྣམས་ཟག་མེད་བདེ་བས་
དགྱེས་པར་གྱུར།  ། ཅེས་འབུལ།  དེ་ནས་ཚོགས་འབུལ་བ་ནི།  ཚོགས་གཏོར་གྱི་སྟོད་ཆ་དང་ཚོགས་རྫས་རྣམས་ཀྱི་ཕུད་མ་ད་ན་དང་བཅས་པ་སོ་སོར་སྣོད་ལྔར་བླུགས་པ་རྟེན་གྱི་དྲུང་དུ་བཤམས་ལ།  ཧཱུཾ༑  དམ་རྫས་ཚོགས་མཆོད་བདུད་
རྩིའི་རྒྱ་མཚོ་འདི།  ། སངས་རྒྱས་ཀུན་དངོས་རྩ་བའི་བླ་མ་དང་།  ། དབྱེར་མེད་རྡོ་རྗེ་འཆང་དང་ཤ་བ་
རི།  ། མཻ་ཏྲི་ར་ཏུ་ཛོ་ཀི་རཏྣ་སོགས།  ། རིན་ཆེན་བརྒྱུད་པའི་བླ་མ་རྣམས་ལ་འབུལ།  ། བྱིན་རླབས་བདུད་
རྩིའི་ཆར་རྒྱུན་དབབ་ཏུ་གསོལ།  ། ཨོཾ་ཨཱཿཤྲཱི་མངྒུ་རུ་ས་པ་རི་ཝཱ་ར་ག་ཎ་ཙཀྲ་ཁཱ་ཧི།  པཉྩ་ཨ་མྲྀ་ཏ་ཁཱ་ཧི།
ཧཱུཾ༑  དམ་རྫས་ཚོགས་མཆོད་བདུད་རྩིའི་རྒྱ་མཚོ་འདི།  ། གསང་བདེ་འཇིགས་གསུམ་ཀྱཻ་རྡོར་དུས་
འཁོར་སོགས།  ། ཡི་དམ་རྒྱལ་བཞི་ཁྲོ་རབ་འབྱམས་དང་།  ། སངས་རྒྱས་བྱང་སེམས་དཔའ་བོ་མཁའ་
འགྲོའ་ིཚོགས།  ། བསླུ་མེད་དཀོན་མཆོག་རིན་ཆེན་གསུམ་ལ་འབུལ།  ། མཆོག་དང་ཐུན་མོང་དངོས་
གྲུབ་སྩལ་དུ་གསོལ།  ། ཨོཾ་ཨཱཿདེ་བ་མཎྜལ་ས་པ་རི་ཝཱ་ར་ག་ཎ་ཙཀྲ་ཁཱ་ཧི།  པཉྩ་ཨ་མྲྀ་ཏ་ཁཱ་ཧི།  ཧཱུཾ༑
དམ་རྫས་ཚོགས་མཆོད་བདུད་རྩིའི་རྒྱ་མཚོ་འདི།  ། མྱུར་མཛད་ཡེ་ཤེས་མགོན་པོ་ཚེ་ཡི་བདག། རིགས་
ལྔའི་མཁའ་འགྲོས་གཙོ་མཛད་གནས་གསུམ་གྱི།  ། དཔའ་བོ་དཔའ་མོ་བསྟན་སྲུང་ཡེ་ཤེས་པ།  ། དམ་
ཅན་རྒྱ་མཚོའི་འཁོར་དང་བཅས་ལ་འབུལ།  ། འཕྲིན་ལས་རྣམ་བཞི་ལྷུན་གྱིས་འགྲུབ་པར་མཛོད།  ། ཨོཾ་
ཨཱཿཤྲཱི་དྷརྨ་པཱ་ལ་ས་པ་རི་ཝཱ་ར་ག་ཎ་ཙཀྲ་ཁཱ་ཧི།  པཉྩ་ཨ་མྲྀ་ཏ་ཁཱ་ཧི།  ཧཱུཾ།  དམ་རྫས་ཚོགས་མཆོད་
བདུད་རྩིའི་རྒྱ་མཚོ་འདི།  ། ནོར་ལྷ་རྣམས་དང་འཇིག་རྟེན་སྐྱོང་བ་བཞི།  ། ཕྱོགས་སྐྱོང་ཞིང་སྐྱོང་ཀླུ་དང་
གཞི་བདག་དང་།  ། དྲེགས་པ་སྡེ་བརྒྱད་ལ་སོགས་བདག་ཅག་ལ།  ། བསྲུང་སྐྱོབ་བྱེད་པའི་འབྱུང་བོའ་ི
ཚོགས་ལ་འབུལ།  ། ལམ་བཟང་བསྒྲུབ་པའི་མཐུན་རྐྱེན་སྡོང་གྲོགས་མཛོད།  ། ཨོཾ་ཨཱཿལོ་ཀ་པཱ་ལ་དེ་བ་
151
ནཱ་ག་བྷུ་མི་པ་ཏི་ས་པ་རི་ཝཱ་ར་ག་ཎ་ཙཀྲ་ཁཱ་ཧི།  ཧཱུཾ༑  དམ་རྫས་ཚོགས་མཆོད་བདུད་རྩིའི་རྒྱ་མཚོ་
འདི།  ། རིགས་དྲུག་འགྲོ་བ་སྤྱི་དང་ཁྱད་པར་དུ།  ། གནོད་བྱེད་གདོན་བགེགས་འབྱུང་པོ་ཐམས་ཅད་
དང་།  ། བུ་ལོན་ལན་ཆགས་ཤ་འཁོན་གཉེར་བ་སོགས།  ། ཚོགས་ཀྱི་མགྲོན་དུ་འོས་པ་རྣམས་ལ་
འབུལ།  ། སྡུག་བསྔལ་ལན་ཆགས་སྒྲིབ་གཉིས་དག་གྱུར་ཅིག། ཨོཾ་ཨཱཿསརྦ་གྲ་ཧ་བིགྷྣན་ཥ་ཊ་ཀཱུ་ལ་ཨ་
ར་ག་ཎ་ཙཀྲ་ཁཱ་ཧི།  པཉྩ་ཨ་མྲྀ་ཏ་ཁཱ་ཧི།  ཞེས་མགྲོན་སོ་སོར་ཚོགས་ཀྱི་མཆོད་པ་འབུལ།  ཧཱུཾ༑  གཟུགས་སྒྲ་དྲི་རོ་
རེག་བྱ་ཆོས་དབྱིངས་མས།  ། དབང་པོ་དྲུག་ལ་དགའ་བསྐྱེད་མཆོད་པ་འབུལ།  ། ཞིང་སྐྱེས་སྔགས་སྐྱེས་
ལྷན་སྐྱེས་ཕོ་ཉ་མོས།  ། སྙོམས་འཇུག་དགའ་བའི་བདེ་ཆེན་མཆོད་པ་འབུལ།  ། ལྷན་སྐྱེས་བདེ་བ་ཆེ་
དང་སྟོང་པ་ཉིད།  ། སྦྱར་བའི་དེ་ཁོ་ན་ཡི་མཆོད་པ་འབུལ།  ། བདེན་འཛིན་བག་ཆགས་ཀུན་བྱང་བདེ་
སྟོང་གི། ཏིང་འཛིན་འཇའ་ལུས་རྡོ་རྗེ་སེམས་དཔའི་སྐུ།  ། ཟུང་དུ་འཇུག་དང་ཁ་སྦྱོར་བདུན་ལྡན་
མཆོག། མྱུར་དུ་འཐོབ་པར་བྱིན་གྱིས་བརླབ་ཏུ་གསོལ།  ། མཆོད་པའི་འཁོར་གསུམ་སྣང་ལ་ངོ་བོས་
སྟོང་།  ། སྣང་སྟོང་དབྱེར་མེད་སེམས་ཀྱིས་ལེགས་འབུལ་གྱི།  ། དབྱེར་མེད་སྤྲོས་བྲལ་ངང་དུ་ལེགས་
བཞེས་ནས།  ། དྲི་བྲལ་བདེ་ཆེན་སྐྱེ་བར་བྱིན་གྱིས་རློབས།  ། ཞེས་མཆོད་པ་རྣམས་ཀྱང་འབུལ།  དེ་ནས་ལས་ཀྱི་རྡོ་རྗེས་ཕྱག་ཕུལ་རྗེས་མ་ད་ན་དང་ཚོགས་གཏོར་གྱི་སྐེ་དཀྱི་ཆ་བཱ་ལ་སོགས་བཟའ་བཏུང་བཅས་ལག་ཏུ་ཐོགས་ནས།  ཀྱཻ༑
གཟིགས་ཤིག་མཛེས་ལྡན་དམ་པའི་ཆོས།  ། འདི་ལ་ཐེ་ཚོམ་བྱར་མི་རུང་།  ། བྲམ་ཟེ་ཁྱི་དང་གདོལ་པ་
གསུམ།  ། རང་བཞིན་གཅིག་ཏུ་དགོངས་ཏེ་རོལ།  ། ཞེས་དྲངས།  སློབ་དཔོན་གྱིས་པད་ཀོར་བྱ་ཞིང་།  ཨ་ལ་ལ་
ཧོཿབདེ་བར་གཤེགས་པ་ཆོས་ཀྱི་སྐུ།  ། འདོད་ཆགས་དྲི་མ་དང་བྲལ་བ།  ། གཟུང་དང་འཛིན་པ་རྣམ་
པར་སྤངས།  ། དེ་ཁོ་ན་ཉིད་བདག་ཕྱག་འཚལ།  ། ཨ་ལ་ལ་ཧོཿཞེས་བླངས།  དེ་ནས་རྡོ་རྗེ་སློབ་དཔོན་ལ་གཉིས་འགྱུར་དང་གཞན་རྣམས་ལ་སྐལ་བ་མཉམ་པོར་སོ་སོར་བགོས་ལ།  ཚོགས་རྫས་རྣམས་ཤ་ལྔ་བདུད་རྩི་ལྔར་མོས་བཞིན་ཡིད་གཞན་དུ་མ་གཡེངས་པར་བདེ་སྟོང་གི་ཏིང་ངེ་འཛིན་གྱི་ངང་ནས་ཚོགས་ལ་རོལ་བར་བྱའོ།  ། དེ་ནས་སྣོད་ཞིག་ཏུ་གཏོར་མའི་སྨད་ཀྱི་ཆ་བཞག་ལ་ཚོགས་ལྷག་རྣམས་མས་རིམ་ནས་བསྡུས་པ་ལ་སློབ་དཔོན་གྱིས་ནང་མཆོད་ཀྱི་ཁ་དྲུ་བཏབ་ལ།  ཨོཾ་ཨཱཿཧཱུཾ།  ལན་གསུམ་གྱིས་བྱིན་གྱིས་བརླབས།  གཏོར་མའི་རྩེ་མོ་ལྷ་ལ་འབུལ་དགོས་དང་དཀྱིལ་མི་ཡིས་ཁ་རེག་ཞབས་ལ་སྤོས་གསུམ་འབུལ་དགོས།  རང་ཉིད་ལྟར་གསལ་བའི་ཐུགས་ཀའི་འོད་ཟེར་གྱིས་ཕྱོགས་བཅུའི་
གནས་ཡུལ་དུར་ཁྲོད་ཐམས་ཅད་ནས།  དཔལ་ཆེན་པོའ་ིཕམ་འབག་ལ་དབང་བ་ཐམས་ཅད་སྤྱན་
152
དྲངས།  ཨོཾ་ཨུ་ཙིཥྚ་པིཎར་སརྦ་པཀྵ་སྭཱཧཱ།  ཞེས་པ་དང་།  ཨ་ཀཱ་རོ་ལན་གསུམ་གྱིས་བསྔོས་ལ།  ཧཱུཾ༑  ཡེ་ཤེས་
མགོན་པོའ་ིབཀའ་ཉན་ལྷག་སྡུད་པ།  ། མ་མོ་མཁའ་འགྲོ་ཞིང་སྐྱོང་ཤ་ཟ་དང་།  ། ཕྲ་མེན་དྲེགས་པ་ལས་
བྱེད་ཕོ་མོའ་ིཚོགས།  ། གཟུགས་དང་ཆ་ལུགས་རྫུ་འཕྲུལ་སྣ་ཚོགས་ཀྱིས།  ། ཕྱོགས་བཅུར་རྒྱུ་ཞིང་སྒྲུབ་
པའི་གྲོགས་མཛད་རྣམས།  ། ཚུར་བྱོན་ལྷག་མའི་མཆོད་གཏོར་རྒྱ་ཆེན་པོ།  ། རིངས་པའི་ཚུལ་གྱིས་
ལེགས་པར་བཞེས་ནས་ཀྱང་།  ། བདག་གིས་བཅོལ་བའི་འཕྲིན་ལས་མ་ལུས་སྒྲུབས།  ། ཞེས་བརྗོད་ལ་མཚན་མོ་ཡིན་ན་དཔལ་འབར་བཙུགས་རོལ་མོ་དང་བཅས་ཏེ་ཕྱིར་དོར།  བསྔོ་བ་དང་སྨོན་ལམ་བྱ།  ཡིག་བརྒྱ་བརྗོད།  མ་
རྙེད་ཡོངས་སུ་མ་ཤེས་དང་།  ། ཞེས་སོགས་ཀྱིས་ནོངས་པ་བཟོད་པར་གསོལ།  སེ་གོལ་གཏོགས་ཏེ།  འཇིག་རྟེན་
པའི་མགྲོན་རྣམས་རང་གནས་སུ་གཤེགས།  ཡེ་ཤེས་པ་རྣམས་རང་ཉིད་ལ་ཐིམ་པས་བྱིན་གྱིས་བརླབ་
པར་གྱུར།  ཅེས་ཚོགས་ཞིང་བསྡུ།  ཤིས་པ་བརྗོད་ཅིང་མེ་ཏོག་གི་ཆར་དབབ་པར་བྱའོ།  ། སྒྲུབ་གྲོགས་མེད་པར་རང་ཉིད་གཅིག་པུས་ཚོགས་མཆོད་བྱེད་ན།  ཚོགས་སྟོབ་པ་དང་ལེན་པའི་ཚིག་འདོར་བ་མ་གཏོགས་གཞན་འདྲའོ།  ། ཚོགས་ཀྱི་
ཞིང་མཆོག་བླ་མ་ཡི་དམ་ལྷ།  ། ཚོགས་ཀྱི་མཆོད་པས་མཉེས་པར་བྱས་པ་ཡིས།  ། ཚོགས་ཀྱི་ཕུང་པོ་
ཡོངས་སུ་རྫོགས་པའི་ཐབས།  ། ཚོགས་ཀྱི་འཁོར་ལོའ་ིཆོ་ག་འདི་སྦྱར་མཐུས།  ། བདག་གཞན་འགྲོ་
ཀུན་ཚེ་རབས་ཐམས་ཅད་དུ།  ། བླ་མ་མགོན་པོས་འབྲལ་མེད་རྗེས་འཛིན་ཅིང་།  ། མདོ་སྔགས་ལམ་གྱི་
རིམ་པ་མཐར་ཕྱིན་ནས།  ། ཟུང་འཇུག་རྒྱལ་བའི་གོ་འཕང་ཐོབ་པར་ཤོག། ཅེས་མགོན་པོ་ཚེ་ཡི་བདག་པོའ་ིཚོགས་འཁོར་གྱི་ཆོ་ག་ཀུན་བཟང་དགའ་སྟོན་ཞེས་བྱ་བ་འདི་ནི་དུར་བེད་ཝང་གི་ཧོ་ཤོ་ནས་དད་ལྡན་དོན་གྲུབ་ཀྱིས་བསྐུལ་ངོར།  རིག་པ་འཛིན་པའི་གཟུགས་བརྙན་༧དྷརྨ་བཛྲ་གྱིས་ཨ་ལག་ཤ་ཆིན་ཝང་དབང་ཆེན་དཔལ་འབར་གྱི་མཁར་ནང་གི་བསྟི་གནས་སུ་མགྱོགས་པར་སྦྱར་བའོ། །  ། །
153